1.  ปัจจัยความเสี่ยง

    1.  ความเสี่ยงจากความผันผวนของภาวะตลาด

รายได้หลักของบริษัทมาจากรายได้ค่าธรรมเนียมนายหน้าซื้อขายหลักทรัพย์ โดยในปี 2549 และปี
2550 บริษัท มีรายได้ดังกล่าวคิดเป็นร้อยละ 72.67 และร้อยละ 63.34 ของรายได้รวมตามลำดับ
ซึ่งรายได้ดังกล่าวมีความสัมพันธ์กับปัจจัยภายนอก อาทิเช่น ภาวะทางเศรษฐกิจ การเมือง
นโยบายของรัฐบาล ความเชื่อมั่นของนักลงทุน ภาวะตลาดเงินและตลาดทุนทั้งในและต่างประเทศ
ซึ่งปัจจัยต่างๆ เหล่านี้ส่งผลกระทบอย่างมีนัยสำคัญต่อผลการดำเนินงานของบริษัท
ดังนั้นบริษัทจึงได้กำหนดนโยบาย และแนวทางเพื่อลดความเสี่ยงจากความผันผวนของตลาด เช่น
นโยบายขยายฐานลูกค้า การปรับปรุงระบบการทำงาน
การใช้เทคโนโลยีเพื่อเพิ่มประสิทธิภาพการทำงาน การปรับปรุงการบริหาร
สินทรัพย์และหนี้สินให้มีประสิทธิภาพยิ่งขึ้น
และบริษัทยังเน้นการขยายฐานรายได้โดยให้บริการด้านอื่นๆ เพื่อเพิ่มทางเลือกให้กับนักลงทุน เช่น
ธุรกิจยืมและให้ยืมหลักทรัพย์ ธุรกิจตัวแทนซื้อขายสัญญาซื้อขายล่วงหน้า ธุรกิจด้านวาณิชธนกิจ
ธุรกิจที่ปรึกษาการลงทุน ธุรกิจการจัดการเกี่ยวกับการลงทุน
ภายใต้การบริหารของบริษัทหลักทรัพย์จัดการกองทุน แอสเซท พลัส จำกัด
ซึ่งเป็นบริษัทย่อยของบริษัท และบริการด้านการเป็นตัวแทนสนับสนุนการขายและรับซื้อคืนหน่วยลงทุน
เป็นต้น

2.  ความเสี่ยงจากภาวะการแข่งขันในธุรกิจหลักทรัพย์

จากนโยบายของสำนักงานคณะกรรมการ ก.ล.ต.
ที่กำหนดการเปิดเสรีใบอนุญาตประกอบธุรกิจหลักทรัพย์
ให้ผู้ที่มีความพร้อมในการประกอบธุรกิจหลักทรัพย์สามารถยื่นขอรับใบอนุญาตประกอบธุรกิจนายหน้าซื้อขายหลักทรัพย์
โดยสำนักงานคณะกรรมการ ก.ล.ต. จะพิจารณาแบบไม่จำกัดจำนวน ตั้งแต่วันที่ 1 มกราคม 2555
เป็นต้นไปนั้น จะส่งผลให้มีผู้ประกอบธุรกิจหลักทรัพย์รายใหม่เพิ่มขึ้น ทำให้การแข่งขันสูงขึ้น
บริษัทจึงเตรียมวางแผนเพื่อรองรับการแข่งขันที่จะมีสูงขึ้นในอนาคตและรองรับธุรกรรมทางการเงินใหม่ๆ
ที่จะเกิดขึ้นในอนาคตด้วย

นอกจากนั้นสำนักงานคณะกรรมการ ก.ล.ต.
ยังได้กำหนดอัตราค่าธรรมเนียมการซื้อขายหลักทรัพย์อย่างเป็นขั้นตอน
โดยกำหนดให้อัตราค่าธรรมเนียมการซื้อขายหลักทรัพย์ ระหว่างปี 2550 – 2552 เท่ากับ 0.25%
และตั้งแต่วันที่ 1 มกราคม 2553 อัตราค่าธรรมเนียมจะเป็นลักษณะขั้นบันได คือ
อัตราค่าธรรมเนียมจะลดลงเมื่อมีปริมาณการซื้อขายเพิ่มขึ้นตามลำดับขั้น เมื่อปริมาณการซื้อขายสูงถึง
20 ล้านบาท อัตราค่าธรรมเนียมจะเป็นลักษณะต่อรองโดยเสรี และตั้งแต่วันที่ 1 มกราคม 2555
เป็นต้นไป อัตราค่าธรรมเนียมจะเป็นแบบเสรี
บริษัทได้ตระหนักถึงการเปลี่ยนแปลงดังกล่าวที่จะเกิดขึ้น
จึงมีนโยบายที่จะกระจายฐานรายได้ไปยังธุรกิจต่างๆ นอกจากการเป็นนายหน้าซื้อขายหลักทรัพย์
ให้มีสัดส่วนเพิ่มมากขึ้นและมีความสมดุล เน้นในด้านการบริการ
การนำเสนอบทวิเคราะห์หลักทรัพย์ที่มีคุณภาพ การขยายผลิตภัณฑ์และบริการทางการเงิน
เพื่อให้ครอบคลุมความต้องการของลูกค้าอย่างครบวงจร เป็นต้น

3.  ความเสี่ยงเกี่ยวกับบุคลากรด้านธุรกิจนายหน้าซื้อขายหลักทรัพย์

ในการประกอบธุรกิจหลักทรัพย์ บุคลากรที่มีความรู้ ประสบการณ์ และความชำนาญ
เป็นปัจจัยที่สำคัญต่อความสำเร็จของบริษัทในธุรกิจหลักทรัพย์ ในสภาพการแข่งขันที่มีอยู่สูงในปัจจุบัน
การแย่งตัวบุคลากรย่อมมีเกิดขึ้น โดยมีการดึงตัวและโยกย้ายบุคลากรในสายงานต่างๆ
ดังนั้นหากบุคลากรที่มีประสบการณ์และความชำนาญของบริษัทถูกแย่งตัวไป
อาจส่งผลกระทบต่อรายได้บางส่วนของบริษัท

อย่างไรก็ตาม
นโยบายการใช้อัตราค่าธรรมเนียมการซื้อขายหลักทรัพย์แบบต่อรองอย่างเสรีที่จะมีขึ้นในอนาคต
และการคิดค่าธรรมเนียมการซื้อขายหลักทรัพย์ผ่านอินเตอร์เน็ทในอัตราที่ต่ำกว่าค่าธรรมเนียมปกติ
อาจจะส่งผลให้ปัญหาการแย่งตัวบุคลากรลดความรุนแรงลงจากที่เป็นอยู่ปัจจุบัน แม้กระนั้นก็ตาม
บริษัทยังคงตระหนักถึงความสำคัญของบุคลากรที่จะทำให้บริษัทดำเนินธุรกิจได้อย่างมั่นคงและต่อเนื่อง
จึงได้มีการพัฒนาและจัดฝึกอบรมบุคลากรในสายงานและระดับต่างๆ อย่างต่อเนื่อง
พร้อมทั้งมีนโยบายกำหนดค่าตอบแทนที่ชัดเจนและเหมาะสม
เป็นไปตามประกาศของตลาดหลักทรัพย์แห่งประเทศไทย
ตลอดจนสอดคล้องกับสภาวะตลาดและการแข่งขัน

4.  ความเสี่ยงจากการพึ่งพาลูกค้ารายใหญ่

ลูกค้ารายใหญ่ 3 อันดับแรกของบริษัท มีปริมาณการซื้อขายรวม 114,812.09 ล้านบาท และ
113,449.68 ล้านบาท หรือคิดเป็นร้อยละ 23.26 และร้อยละ 23.14
ของปริมาณการซื้อขายรวมของบริษัทสำหรับปี 2549 และปี 2550 ตามลำดับ ดังนั้น
หากบริษัทสูญเสียลูกค้ารายใหญ่กลุ่มนี้
อาจส่งผลกระทบต่อรายได้ค่าธรรมเนียมนายหน้าซื้อขายหลักทรัพย์ของบริษัท
แต่เนื่องจากความสัมพันธ์ที่ดีต่อลูกค้ารายใหญ่ดังกล่าวที่มีมาอย่างยาวนานกับบริษัทตลอดระยะเวลา
10 ปี รวมทั้งคุณภาพในการบริการที่ดี ทำให้อัตราความเสี่ยงในการสูญเสียลูกค้ารายใหญ่ลดลง
นอกจากนี้ บริษัทยังมีนโยบายขยายฐานลูกค้าใหม่ ทั้งประเภทสถาบันและรายย่อย
เพื่อเป็นการลดภาระการพึ่งพิงลูกค้ารายใหญ่ของบริษัทลงอีกด้วย

1.5 ความเสี่ยงจากการประกอบธุรกิจเงินให้กู้ยืมเพื่อซื้อหลักทรัพย์

บริษัทได้กำหนดแนวทางการปฏิบัติในการควบคุมความเสี่ยงจากการให้กู้ยืมเงินเพื่อซื้อหลักทรัพย์โดยจะพิจารณาวงเงินให้มีความเหมาะสมกับฐานะทางการเงินและความสามารถในการชำระหนี้ของลูกค้า
รวมทั้งจัดให้มีการทบทวนวงเงินอย่างต่อเนื่องเพื่อปรับวงเงินให้เหมาะสมกับฐานะทางการเงิน
และพฤติกรรมการซื้อขายของลูกค้าในปัจจุบัน
นอกจากนั้นบริษัทยังมีกระบวนการในการกำหนดรายชื่อหลักทรัพย์ที่บริษัทอนุญาตให้ซื้อขายในบัญชีมาร์จิ้นได้
และกำหนดอัตรามาร์จิ้นที่เหมาะสมสำหรับหลักทรัพย์แต่ละหลักทรัพย์เพื่อคัดเลือกเฉพาะหลักทรัพย์ที่มีคุณภาพเหมาะสม
โดยบริษัทจะพิจารณาจากปัจจัยพื้นฐานและสภาพคล่องในการซื้อขายหลักทรัพย์
และยังกำหนดจำนวนหลักทรัพย์ที่อนุญาตให้ซื้อหรือวางเป็นประกันเพื่อควบคุมมิให้มีการกระจุกตัวในหลักทรัพย์ใดหลักทรัพย์หนึ่งมากเกินไปด้วย
ทั้งนี้บริษัทได้จัดให้มีการทบทวนมาตรการดังกล่าวโดยคณะอนุกรรมการสินเชื่อเป็นประจำอย่างน้อยเดือนละครั้ง
รวมทั้งกำหนดแนวทางการปฏิบัติในการวางหลักประกัน การเรียกหลักประกัน การบังคับหลักประกัน
โดยจะควบคุมให้เป็นไปตามเกณฑ์ที่กำหนดอย่างเคร่งครัดเพื่อป้องกันความเสียหายที่อาจจะเกิดทั้งแก่ลูกค้าและบริษัท
นอกจากนี้ คณะอนุกรรมการสินเชื่อซึ่งมีการประชุมทุกๆ สัปดาห์ยังได้มีการพิจารณาประเด็นต่างๆ
เกี่ยวกับสินเชื่อและความเสี่ยงจากการให้กู้ยืมเพื่อซื้อหลักทรัพย์อีกด้วย

1.6 ความเสี่ยงจากการประกอบธุรกิจตัวแทนซื้อขายสัญญาซื้อขายล่วงหน้า

ในการประกอบธุรกิจตัวแทนซื้อขายสัญญาซื้อขายล่วงหน้า
บริษัทมีความเสี่ยงจากการที่เงินหลักประกันของ
ลูกค้าที่วางไว้ไม่เพียงพอที่จะชำระหนี้กับสำนักหักบัญชี
อันเนื่องมาจากลูกค้าขาดทุนจากการลงทุนในสัญญาซื้อขายล่วงหน้า
ดังนั้นเพื่อเป็นการลดความเสี่ยงที่จะเกิดขึ้น
บริษัทจึงมีมาตรการควบคุมความเสี่ยงโดยจะคัดเลือกลูกค้าที่มีความรู้
มีประสบการณ์การลงทุนในสัญญาซื้อขายล่วงหน้าตามเกณฑ์ที่บริษัทกำหนด
และพิจารณาวงเงินให้เหมาะสมกับฐานะ ความสามารถในการชำระหนี้ของลูกค้า
และกำหนดให้ลูกค้าต้องวางหลักประกันเป็นเงินสดก่อนการส่งคำสั่งซื้อขายสัญญาซื้อขายล่วงหน้า
บริษัทยังจัดให้มีการทบทวนวงเงินอย่างสม่ำเสมอ
และคอยติดตามผลการซื้อขายสัญญาซื้อขายล่วงหน้าของลูกค้าอย่างใกล้ชิด
รวมถึงการควบคุมความเพียงพอของหลักประกันให้เป็นไปตามเกณฑ์ที่กำหนดโดยเคร่ง
ครัดเพื่อป้องกันความเสี่ยงจากการขาดทุนจำนวนมากในบัญชีลูกค้า รวมถึงการบังคับปิดฐานะสัญญา
หากลูกค้าไม่สามารถปฏิบัติตามข้อกำหนดของบริษัท
และเนื่องจากการลงทุนในสัญญาซื้อขายล่วงหน้าเป็นตราสารการเงินชนิดใหม่
บริษัทยังได้จัดอบรมให้ความรู้เกี่ยวกับสัญญาซื้อขายล่วงหน้าแก่เจ้าหน้าที่การตลาดอย่างสม่ำเสมอ
เพื่อที่จะได้ให้คำแนะนำลูกค้าได้อย่างเหมาะสมต่อไป

7.  ความเสี่ยงอันเกิดจากหนี้สูญ

ณ วันที่ 31 ธันวาคม 2550 บริษัทมียอดลูกหนี้ซื้อหลักทรัพย์ด้วยเงินสดจำนวน 797.73 ล้านบาท
และมีเงินให้กู้ยืมเพื่อซื้อหลักทรัพย์จำนวน 827.06 ล้านบาท โดยในปี 2550
บริษัทได้รับการชำระคืนหนี้สูญและหนี้สงสัยจะสูญที่ได้สำรองไว้จำนวน 2.35 ล้านบาท
และตัดหนี้สูญจำนวน 0.04 ล้านบาท ซึ่งเมื่อรวมกับยอดค่าเผื่อหนี้สูญและหนี้สงสัยจะสูญ ในปี 2549
จำนวน 78.04 ล้านบาท ทำให้ยอดค่าเผื่อหนี้สูญและหนี้สงสัยจะสูญในปี 2550 ลดลงเป็น 75.65
ล้านบาท ทั้งนี้ บริษัทมีนโยบายในการตั้งสำรองหนี้สูญและหนี้สงสัยจะสูญเต็มจำนวน

ในการจัดการความเสี่ยงอันเกิดจากหนี้สูญ
บริษัทได้จัดเตรียมมาตรการในการควบคุมความเสี่ยงจากหนี้สูญ
โดยการกำหนดให้มีการประเมินเครดิตของลูกค้าเมื่อเปิดบัญชี
เพื่อใช้ในการพิจารณาวงเงินที่เหมาะสม และมีการทบทวนวงเงินดังกล่าวเป็นระยะอย่างต่อเนื่อง
บริษัทได้จัดให้มีคณะอนุกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
เกี่ยวกับสินเชื่อและความเสี่ยงจากการให้กู้ยืม
นอกจากนี้บริษัทก็ได้จัดให้มีการกำหนดอำนาจในการอนุมัติวงเงินไว้ตามลำดับขั้นที่เหมาะสม

8.  ความเสี่ยงจากการประกันการจำหน่ายหลักทรัพย์

การประกันการจำหน่ายหลักทรัพย์มีความเสี่ยงในกรณีที่ไม่สามารถกระจายหรือเสนอขายได้ตามที่ได้ประกันไว้
ทำให้บริษัทต้องรับหุ้นในส่วนดังกล่าวเข้าไว้ในพอร์ตลงทุนของบริษัท
ซึ่งจะมีผลให้สภาพคล่องทางการเงินลดลง
อีกทั้งอาจจะเกิดการขาดทุนจากการขายหลักทรัพย์ดังกล่าวด้วย
โดยปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ได้แก่
ราคาเสนอขายที่ไม่เหมาะสม การเปลี่ยนแปลงภาวะตลาด ฯลฯ
และเพื่อเป็นการลดความเสี่ยงดังกล่าว
บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
ยังได้กำหนดวงเงินเพดานที่บริษัทสามารถทำ ธุรกรรมประกันการจำหน่ายได้ไว้
โดยการเปลี่ยนแปลงเพดานดังกล่าวจะต้องดำเนินการโดยผ่านมติคณะกรรมการของบริษัทเท่านั้น
อนึ่ง ที่ผ่านมา
บริษัทไม่เคยประสบกับปัญหาอันเกิดจากการรับประกันการจำหน่ายหลักทรัพย์แต่อย่างใด
และบริษัทดำรงเงินกองทุนสภาพคล่องสุทธิ (NCR) ในอัตราที่สูงกว่าเกณฑ์ที่สำนักงานคณะกรรมการ
ก.ล.ต. กำหนดไว้มาโดยตลอด โดย ณ วันที่ 31 ธันวาคม 2550
บริษัทมีอัตราส่วนเงินกองทุนสภาพคล่องสุทธิร้อยละ 174.21 หรือเท่ากับ 2,833.79 ล้านบาท

9.  ความเสี่ยงจากการด้อยค่าของเงินลงทุน

ในปี 2550 บริษัทมีเงินลงทุนสุทธิจำนวน 1,904.59 ล้านบาท
ซึ่งมีความเสี่ยงจากการผันผวนของราคาหลักทรัพย์ตามภาวะตลาด
บริษัทได้ป้องความเสี่ยงในเรื่องดังกล่าว
โดยกระจายการลงทุนทั้งระยะสั้นและระยะยาวในตราสารประเภทต่างๆ
และกำหนดให้มีคณะอนุกรรมการการลงทุนขึ้น
เพื่อเป็นผู้กำหนดนโยบายและแนวทางในการลงทุนให้กับฝ่ายลงทุนใช้เป็นแนวปฏิบัติ
การลงทุนในหลักทรัพย์ใด ๆ ได้ถูกกำหนดให้เป็นไปตามนโยบาย
และผ่านการวิเคราะห์ปัจจัยพื้นฐานเป็นสำคัญ
รวมทั้งได้มีข้อกำหนดในการควบคุมความเสี่ยงจากการด้อยค่าของเงินลงทุนไว้อย่างครบถ้วนและใช้เป็นแนวทางในการปฏิบัติงาน

10. ความเสี่ยงจากอัตราแลกเปลี่ยน

ณ วันที่ 28 ธันวาคม 2550 บริษัทมีเงินลงทุนใน หน่วยลงทุน/ตราสาร
ที่มีหลักทรัพย์อ้างอิงในต่างประเทศ จำนวน 243.225 ล้านบาท โดยเป็นการลงทุนผ่านกองทุน FIF
ที่จัดตั้งและบริหารโดยบริษัทหลักทรัพย์จัดการกองทุนในประเทศส่วนหนึ่ง
ซึ่งบริษัทหลักทรัพย์จัดการกองทุนจะเป็นผู้บริหารความเสี่ยงตามที่ได้แจ้งไว้ในเอกสารชี้ชวนของแต่ละกองทุน
และมีการรายงานมูลค่าทรัพย์สินสุทธิเป็นสกุลเงินบาท สำหรับการลงทุนเองทางตรง
บริษัทได้กำหนดให้คณะอนุกรรมการลงทุนเป็นผู้กำหนดนโยบายการทำประกันความเสี่ยงจากอัตราแลกเปลี่ยน
ซึ่งจะพิจารณา การทำ/ไม่ทำ ประกันความเสี่ยงทั้งหมดหรือบางส่วนในช่วงเวลาที่เหมาะสม

นอกจากนี้ บริษัทยังคงมีเงินลงทุนสุทธิในกองทุน GS Capital Partner II Offshore, L.P.
มูลค่าเงินลงทุน ณ วันที่ 28 ธันวาคม 2550 จำนวน 50,993 เหรียญดอลลาร์สหรัฐฯ คิดเป็น
1.716 ล้านบาท ตามอัตราแลกเปลี่ยนที่ 33.6496 บาทต่อเหรียญดอลลาร์สหรัฐฯ
ซึ่งเป็นสัดส่วนที่น้อยมากเมื่อเทียบกับเงินลงทุนรวมของบริษัท
ปัจจุบันบริษัทไม่ได้ทำประกันความเสี่ยงของเงินลงทุนใน GS Capital Partner II Offshore,
L.P. แล้ว

11. ความเสี่ยงจากการประกอบธุรกิจของบริษัทภายใต้กฎหมาย กฎเกณฑ์ ข้อกำหนดที่เข้มงวด
    และการกำกับดูแลของหน่วยงานที่เกี่ยวข้อง

ธุรกิจหลักทรัพย์เป็นธุรกิจที่อยู่ภายใต้กฎหมาย กฎเกณฑ์ การกำกับดูแลของสำนักงานคณะกรรมการ
ก.ล.ต. และตลาดหลักทรัพย์แห่งประเทศไทย หากกฎเกณฑ์ กฎหมาย
รวมทั้งการกำกับดูแลเปลี่ยนแปลงไป อาจส่งผลกระทบทางด้านการแข่งขัน ต้นทุนทางการเงิน
และผลการดำเนินงานของบริษัท การไม่ปฏิบัติตาม / ฝ่าฝืน กฎเกณฑ์ หรือประมาทเลินเล่อ
อาจทำให้บริษัทถูกภาคทัณฑ์ หรือถูกถอนใบอนุญาตประเภทต่าง ๆ ได้

เพื่อป้องกันความเสี่ยงดังกล่าวข้างต้น
บริษัทได้จัดตั้งฝ่ายกำกับการปฏิบัติงานด้านธุรกิจหลักทรัพย์ขึ้นเพื่อดูแลควบคุมและตรวจสอบหน่วยงานภายในของบริษัท
ให้ปฏิบัติตามกฎเกณฑ์ของทางการ
ติดตามการเปลี่ยนแปลงในเรื่องดังกล่าวและแจ้งให้หน่วยงานและเจ้าหน้าที่ที่เกี่ยวข้องได้รับทราบและถือปฏิบัติโดยทั่วกัน